Республикэм и судыщIэхэм 2013 гъэм зэфIагъэкIахэр къыщапщытэжа зэIущIэм къыщыпсалъэм КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий къалэн нэхъыщхьэ дыдэу къилъытащ Къэбэрдей-Балъкъэрым и цIыхухэм я хуитыныгъэхэмрэ абыхэм я сэбэп зыхэлъхэмрэ хъумэныр
ЗэIущIэм кърихьэлIащ УФ-м и Президентым и полномочнэ лIыкIуэу Кавказ Ищхъэрэ федеральнэ округым щыIэм и IуэхущIапIэм КъБР-м къегъэщIылIа и федеральнэ инспектор Канунников В. А., КъБР-м и Конституцэ Судым и УнафэщI Геляхов А. С., КъБР-м и Арбитраж Судым и УнафэщI Шапкинэ Л. А., КъБР-м и Суд департаментым и управленэм, КъБР-м и СудыщIэхэм IэщIагъэмкIэ я коллегием я унафэщIхэр.
КъБР-м и Суд Нэхъыщхьэм и УнафэщI Мер Юрий и докладым зэпкърыхауэ къыщигъэлъэгъуащ законым тетынымкIэ судхэм ирагъэкIуэкI лэжьыгъэр зыхуэдэр.
ЗэIущIэм хэтахэм я пащхьэм къыщыщыпсалъэм КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий къыхигъэщхьэхукIащ: «Къэрал властым и гъэзэщIакIуэ органхэм, щIыпIэ унафэр зезыгъакIуэ органхэм, хабзэхъумэ органхэм ящIыгъуу лажьэурэ, къызэрымыкIуэ щытыкIэ щыщыIа иужьрей илъэсипщIым республикэм и суд органхэр мыбзаджэу я къалэнхэм пэлъэщу екIуэкIащ», судыщIэхэр хъарзынэу полъэщ езыхэм къабгъэдэхуэ къалэнхэм.
Суд IэнатIэм щытхьэусыхэхэмрэ абы зыхуэзыгъазэхэмрэ нэхъыбэ зэрыхъум къегъэлъагъуэ судыщIэхэм цIыхухэм я деж щаIэ дзыхьым зэрыхэхъуэр.
СудыщIэхэм я лэжьыгъэм зыри хэIэбэну зэрыхуимытыр къыхигъэщри, КъБР-м и Iэтащхьэм и къалэнхэр пIалъэкIэ зыгъэзащIэм къигъэлъэгъуащ Iуэхухэм зэрыхэплъэр егъэфIэкIуапхъэу къызэрилъытэр. ИкIэщIыпIэкIэ къызэнэкIын хуейщ щIы Iуэхухэм, ухуэныгъэм, къинэмыщI псэупIэ-коммунальнэ Iуэхухэм ехьэлIауэ къалэхэмрэ районхэрэ я администрацэхэм езыхэм я дежкIэ нэхъ къезэгъыу къащыхъу хабзэ мардэ зэмылIэужьыгъуэхэр къащтэу зэрекIуэкIыр. Абыхэм иужькIэ зэныкъуэкъухэр кърокIуэ, судхэри хэплъэн хуей мэхъу.
2013 гъэм щыIа тхьэусыхафэ псоми я процент 76-м хэплъа зэзыгъэкIуж судыщIэхэм я лэжьыгъэм и гугъу щищIым КIуэкIуэ Юрий къыхигъэщхьэхукIащ «абыхэм я зэфIэкIым, пэжагъым, хьэлэлыгъэм къащтэ унафэхэри куэдкIэ зэрелъытар». Республикэм и Iэтащхьэм зэIущIэм хэтахэм гу лъаригъэтащ судхэм я лэжьыгъэр нэхъ зэIухауэ, къащтэ унафэхэри нэхъ гурыIуэгъуэу щытын зэрыхуейм.
Гулъытэ хэха зыхуэщIыпхъэхэм ящыщу КIуэкIуэ Юрий къыхигъэщхьэхукIащ лэжьапщIэм, IэнатIэхэм ехьэлIа зэгурыIуэныгъэхэм, ныкъуэдыкъуэхэм, балигъ мыхъуахэм, сабий зеиншэхэм я пенсэхэм ятеухуа граждан Iуэхухэм псом хуэмыдэу егугъуу бгъэдыхьэныр. «Апхуэдэ Iуэхухэм ятеухуауэ захуагъэ зыхэлъ икIи псом я дежкIи гурыIуэгъуэу щыт унафэхэр къэщтэныр дэ псоми къулыкъукIи цIыхугъэкIи къыдбгъэдэхуэ къалэнщ», — жиIащ КIуэкIуэ Юрий.
КъБР-м и Iэтащхьэмрэ Правительствэмрэ
я пресс-IуэхущIапIэ.
